# Kreditiranje EU projekata ruralnog razvoja, ribarstva i

# vinske omotnice

## Cilj Programa kreditiranja i namjena kredita

Cilj Programa je kreditiranje projekata koji se kandidiraju za sufinanciranje sredstvima Zajedničke poljoprivredne i ribarstvene politike, odnosno sredstvima Europskog poljoprivrednog fonda za ruralni razvoj, Europskog garancijskog poljoprivrednog fonda te Europskog fonda za pomorstvo i ribarstvo (nadalje EU poljoprivredni i ribarstveni fondovi).

U okviru programa kreditiranja financirat će se ulaganja sukladno investiciji koja se prijavljuje temeljem natječaja iz izvora nekog od više navedenih EU poljoprivrednih i ribarstvenih fondova.

Krediti su namijenjeni za financiranje troškova provedbe projekta koji obuhvaćaju:

* dio projekta koji će se financirati sredstvima ESI fondova - prihvatljivi izdaci,
* izdatke koji su dio projekta, a koje nije moguće kandidirati za dodjelu bespovratnih sredstava - neprihvatljivi izdaci (osnovna i obrtna sredstva do 30% iznosa kredita[[1]](#footnote-1)).

## Korisnici kredita

Korisnici odnosno krajnji korisnici kredita ovisno o načinu kreditiranja mogu biti:

* podnositelji koji zadovoljavaju uvjete natječaja u okviru kojeg podnose zahtjev
* poslovne banke koje su s HBOR-om ugovorile suradnju na provođenju ovog Programa kreditiranja mogu biti korisnici kredita. Poslovne banke dužne su sredstva kredita plasirati krajnjim korisnicima u skladu s Programom.

Sukladno Zakonu o sprječavanju sukoba interesa (NN 26/11, 12/12, 126/12, 57/15) i svim naknadnim izmjenama i dopunama, na snazi su ograničenja kreditiranja poslovnih subjekata u kojima udjele u vlasništvu imaju dužnosnici i članovi njihovih obitelji. Odredbe ovih ograničenja smatraju se sastavnim dijelom programa kreditiranja HBOR-a. Cjeloviti tekst ograničenja možete preuzeti na sljedećem linku [Ograničenje u kreditiranju državnih dužnosnika](file:///C:\Users\apasicek\Desktop\Ograničenja%20kreditiranja%20dužnosnika%20i%20članova%20njihovih%20obitelji2.docx).

Pravo na kredit ne postoji, već HBOR o svakom zahtjevu donosi posebnu odluku.

## Način kreditiranja i podnošenja zahtjeva za kredit

HBOR provodi ovaj Program:

* **kreditiranjem putem poslovnih banaka**

Dokumentirani zahtjevi za kredit podnose se poslovnim bankama koje su s HBOR-om ugovorile suradnju na provođenju Programa. Popis ovih poslovnih banaka je sastavni dio Programa kreditiranja. Ovisno o odluci nadležnog tijela HBOR-a, poslovna banka i HBOR zaključuju ugovor o kreditu za krajnjeg korisnika. Temeljem ugovora o kreditu između poslovne banke i HBOR-a, poslovna banka zaključuje ugovor o kreditu s krajnjim korisnikom kredita.

* **izravnim kreditiranjem**

Dokumentirani zahtjevi za kredit upućuju se izravno HBOR-u. Ovisno o odluci nadležnog tijela HBOR-a, zaključuje se ugovor o kreditu izravno s korisnikom kredita.

* **kreditiranjem po modelu podjele rizika**

Dokumentirani zahtjevi za kredit podnose se poslovnim bankama s kojima je HBOR ugovorio i suradnju na provođenju Programa po modelu podjele rizika. Poslovna banka i krajnji korisnik kredita zaključuju ugovor o klupskom kreditu (tripartitni ugovor).

Potencijalni korisnici kredita imaju mogućnost podnijeti zahtjev za kredit u HBOR ili poslovnu banku odmah nakon predaje natječajne dokumentacije Agenciji za plaćanja u poljoprivredi, ribarstvu i ruralnom razvoju, a kao dokaz se dostavlja preslika povratnice sa pečatom Agencije.

Zahtjevi za odobrenjem kredita koji nisu dokumentirani obveznom propisanom dokumentacijom neće se razmatrati.

## Iznos i otplata kredita

Najniži iznos kredita je 80.000,00 kn. Najviši iznos kredita nije ograničen, a ovisi o HBOR-ovim mogućnostima financiranja, namjeni ulaganja, konkretnom investicijskom projektu, kreditnoj sposobnosti krajnjeg korisnika kredita te vrijednosti i kvaliteti ponuđenih instrumenata osiguranja.

HBOR u pravilu kreditira do 75% predračunske vrijednosti investicije bez PDV-a. Kod izravnog kreditiranja, HBOR kao vlastito učešće u pravilu prihvaća najviše do 70% iznosa koje će krajnji korisnik dobiti iz ESI fondova. Kod kreditiranja putem poslovnih banaka postotak definira poslovna banka.

U slučajevima kada korisnik kredita obavlja isporuku dobara ili pruža usluge koje su po Zakonu o porezu na dodanu vrijednost izuzete od obračunavanja PDV-a, a u tu svrhu se odobrava kredit HBOR-a, kao i u slučajevima kada korisnik kredita ne ostvaruje prihod dovoljan za ulazak u sustav PDV-a, HBOR može razmotriti kreditiranje predračunske vrijednosti investicije s PDV-om.

Krediti se odobravaju u kunama, uz valutnu klauzulu u EUR.

**Poček** do 3 godine

do 5 godina za podizanje i/ili restrukturiranje dugogodišnjih nasada

**Rok otplate** do 15 godina uključujući poček

Kredit se, u pravilu, otplaćuje u mjesečnim, tromjesečnim ili polugodišnjim ratama, ali je sukladno zahtjevu korisnika kredita i planiranim projekcijama poslovanja moguće razmatrati i odobriti i drugačiju dinamiku otplate kredita.

Ukoliko će ugovorom o kreditu biti definirana obveza krajnjeg korisnika kredita da po primitku sredstava ESI fondova ista uplati na račun i partiju kredita HBOR-a, odnosno poslovne banke, a u svrhu umanjenja glavnice kredita isto će se smatrati redovnom otplatom kredita te za to neće biti obračunata i naplaćena naknada za prijevremeni povrat kredita.

Oslobođenje od plaćanja naknade za prijevremeni povrat kredita dopušteno je sukladno odgovarajućim propisima o potporama male vrijednosti.

**Izdavanje bankarske garancije za povrat predujma**

Za investitore koji će podnositi izravan zahtjev za kredit u HBOR i koji će u Agenciju za plaćanje u poljoprivredi, ribarstvu i ruralnom razvoju podnositi Zahtjev za isplatu predujma, HBOR može na zahtjev investitora izdati garanciju za povrat predujma u korist korisnika garancije (Agencija za plaćanje u poljoprivredi, ribarstvu i ruralnom razvoju).

Zahtjev za izdavanje garancije za povrat predujma s pripadajućom dokumentacijom dostavlja se u HBOR zajedno sa zahtjevom za kredit.

Za navedene usluge HBOR će zaračunati pripadajuće naknade.

## Kamatna stopa

## Kamatna stopa[[2]](#footnote-2) najmanje a) 1,7% godišnje (rok otplate do 10 godina)

## b) 1,9% godišnje (rok otplate dulji od 10 godina)

Kamatna stopa za krajnjeg korisnika kredita utvrđuje se najmanje u visini osnovne stope uvećane za maržu koja se utvrđuje ovisno o ocjeni kreditnog ranga krajnjeg korisnika kredita i ponuđenih instrumenata osiguranja (kolateralizacija) sukladno HBOR-ovom Pravilniku o utvrđivanju referentne i diskontne stope[[3]](#footnote-3).

Osnovnu stopu izračunava Europska komisija te je objavljuje na svojoj internetskoj stranici.

Bazni bodovi (marža), koji se sukladno odredbama Priopćenja Komisije o reviziji načina određivanja referentnih i diskontnih stopa (SL C 14, 19.01.2008.), dodaju na osnovnu stopu kako bi se utvrdila referentna kamatna stopa za pojedinog krajnjeg korisnika nalaze se u prilogu programa kreditiranja (Prilog 1).

Kamatna stopa je promjenjiva temeljem odluke Uprave HBOR-a, a prema kriterijima Odluke o kamatnim stopama i Pravilnika o načinu i rokovima obračuna kamata HBOR-a.

Obračun kamata obavlja se proporcionalnom metodom.

Kamate za vrijeme korištenja kredita (interkalarne kamate), do prijenosa kredita u otplatu, obračunavaju se na iskorišteni iznos kredita u visini redovne kamate i naplaćuju kvartalno.

**Poticajne kamatne stope i propisi o državnim potporama i potporama male vrijednosti[[4]](#footnote-4)**

Sukladno relevantnim propisima o državnim potporama i potporama male vrijednosti odnosno ovisno o mogućnostima (krajnjeg) korisnika kredita na ostvarenje prava na dodjelu istih, HBOR po ovom programu odobrava kredite:

* **uz opću kamatnu stopu -** utvrđuje se najmanje u visini referentne kamatne stope i ovisno o HBOR-ovim izvorima financiranja i kretanjima na financijskom tržištu te o mjerama upravljanja aktivom i pasivom u cilju zaštite kapitala (dalje: opća kamatna stopa, način utvrđivanja detaljno opisan gore);
* **uz poticajnu kamatnu stopu -** uz efektivnu kamatnu stopu nižu od referentne kamatne stope (dalje: poticajna kamatna stopa) [[5]](#footnote-5)

Korisnicima kredita u ***sektoru ribarstva i akvakulture*** (uključujući proizvodnju, preradu i trženje proizvoda ribarstva i akvakulture) kredit HBOR-a može se odobriti **isključivo** uz opću kamatnu stopu, odnosno izvan režima potpore.

**Državne potpore i učinak poticaja**

Kreditiranje uz poticajnu kamatnu stopu/u režimu potpore moguće je samo u slučajevima kada potpora ima učinak poticaja, odnosno ukoliko je poduzetnik/korisnik potpore podnio HBOR-u ili poslovnoj banci pisani zahtjev za potporu sadržanu u kreditu HBOR-a prije početka rada na projektu odnosno djelatnosti.

Početak radova znači početak građevinskih radova povezanih s ulaganjem ili prvu zakonski obvezujuću obvezu za naručivanje opreme ili bilo koju drugu obvezu zbog koje ulaganje postaje nepovratno, ovisno o tome koje od nabrojenog nastupi prvo, isključujući pripremne radove (kupnja zemljišta i pripremni radovi kao što je ishođenje dozvola i provođenje studija izvedivosti ne smatraju se početkom radova). U slučaju preuzimanja, početak radova znači trenutak stjecanja imovine koja je izravno povezana sa stečenom poslovnom jedinicom.

Kao opravdani troškovi na planiranom projektu mogu se priznati isključivo troškovi nastali ***nakon predaje pisanog zahtjeva za potporu HBOR-u.***

* Kod izravnog kreditiranja, pisanim zahtjevom za potporu u smislu propisa o državnim potporama smatra se:

1. *informacija o namjeravanom ulaganju*zajedno s dokazom o pravnoj osobnosti te dokumentima koji pružaju uvid u dosadašnje poslovanje, u namjeravano ulaganje i u ponuđene instrumente osiguranja, a koja se dostavlja u razdoblju do najviše 6 (šest) mjeseci prije podnošenja zahtjeva za kredit HBOR-u

ili

(ii) *zahtjev za kredit* zajedno sdokumentacijom propisanom programom kreditiranja.

Obrasci informacije o namjeravanom ulaganju i zahtjeva za kredit objavljeni su na mrežnim stranicama HBOR-a i dostupni su u HBOR-u na zahtjev.

* Kod kreditiranja u suradnji s poslovnim bankama, pisanim zahtjevom za potporu u smislu propisa o državnim potporama smatra se:

(i) *zahtjev za kredit* koji je uz dokumentaciju potrebnu za obradu kredita predan poslovnoj banci, sukladno pravilima poslovne banke, a koji je predan u razdoblju do najviše 6 (šest) mjeseci prije nego je poslovna banka predala zahtjev za kredit HBOR-u

ili

(ii) *zahtjev za kredit* koji je poslovna banka dostavila HBOR-u supotpisan od strane poduzetnika, ukoliko je između predaje zahtjeva za kredit poslovnoj banci i predaje zahtjeva HBOR-u prošlo više od 6 mjeseci.

Financiranje uz poticajnu kamatnu stopu za trajna obrtna sredstva moguće je isključivo sukladno odgovarajućim uredbama o potporama male vrijednosti, odnosno temeljem odgovarajućih programa dodjele potpora male vrijednosti HBOR-a. Iznimno, kod projekata koji se kandidiraju za sufinanciranje sredstvima EU poljoprivrednih i ribarstvenih fondova, odobravanje kredita HBOR-a uz poticajnu kamatnu stopu za dio Projekta koji će se kandidirati za EU poljoprivredne i ribarstvene fondove dopušteno je samo ukoliko propisima koji utvrđuju opće odredbe o predmetnom fondu, kao i njihovim provedbenim propisima, odnosno Pozivom za dostavu prijedloga projekata tijela u sustavu upravljanja kontrole strukturnih instrumenata Europske Unije u Republici Hrvatskoj, nije zabranjeno zbrajanje potpore odobrene instrumentom EU poljoprivrednog i ribarstvenog fonda s ostalim instrumentima potpore, uključujući i potpore koje dolaze iz nacionalnih izvora država članica, u vezi s istim opravdanim troškovima, u smislu propisa o utvrđivanju zajedničkih i/ili općih odredbi o Europskom poljoprivrednom fondu za ruralni razvoj, Europskom garancijskom poljoprivrednom fondu i Europskom fondu za pomorstvo i ribarstvo za odgovarajuće programsko razdoblje.

U slučaju da je propisana predmetna zabrana zbrajanja potpora odobrenih u vezi s istim opravdanim troškovima, financiranje uz poticajnu kamatnu stopu dopušteno je isključivo za opravdane troškove koji su dio projekta, a koje sukladno uvjetima iz Natječaja nije moguće kandidirati za dobivanje bespovratnih sredstava.

## Naknade

**Naknada za obradu kreditnog zahtjeva**

* 0,8% jednokratno na iznos odobrenog kredita[[6]](#footnote-6), a najmanje 500,00 (petsto) kuna
* naplaćuje se prije ili istodobno s prvim korištenjem kredita

**Naknada za rezervaciju sredstava**

* obračunava se kvartalno u visini od 0,25% godišnje na iznos odobrenih a neiskorištenih sredstava, počevši po proteku 30 dana od datuma ugovora o kreditu

**Naknada za obradu zahtjeva za odobrenje izdavanja garancije za povrat predujma**

* obračunava se sukladno Odluci o naknadama za usluge koje obavlja HBOR

**Naknada za izdavanje garancije za povrat predujma**

* obračunava se sukladno Odluci o naknadama za usluge koje obavlja HBOR

## Korištenje kredita

Rok korištenja kredita je do 18 mjeseci, ali u ovisnosti o dinamici ulaganja, HBOR može odobriti i kraći, odnosno duži rok.

Broj korištenja određuje se pojedinačno u ovisnosti o svakom pojedinom zahtjevu. Korisnici kredita dužni su kredit koristiti namjenski u skladu s odredbama ovog Programa. HBOR zadržava pravo kontrole namjenskog korištenja kredita.

**Korištenje kredita putem poslovne banke**

Korištenje kredita moguće je prije dostave Odluke o dodjeli sredstava izdanoj od strane Agencije za plaćanja u poljoprivredi, ribarstvu i ruralnom razvoju (sukladno odgovarajućim propisima o uspostavi institucionalnog okvira za provedbu EU fondova u Republici Hrvatskoj).

HBOR će isplatiti sredstva poslovnoj banci na njezin zahtjev na za to propisanom obrascu. Poslovna banka dužna je odmah doznačiti sredstava krajnjem korisniku kredita i to:

* za ulaganja u osnovna sredstva poslovna banka dužna je doznačena sredstva za krajnjeg korisnika isplatiti izravno dobavljačima ili izvođačima radova temeljem odgovarajuće dokumentacije;
* za ulaganja u obrtna sredstva poslovna banka može doznačena sredstva za krajnjeg korisnika kredita isplatiti izravno dobavljačima ili doznačiti sredstva na račun krajnjeg korisnika kako bi samostalno obavljao plaćanja.

Jednako se primjenjuje kod korištenja kredita odobrenog **po modelu podjele rizika** uz ostale specifične odredbe korištenja kredita koje se propisuju u okviru provedbene i ugovorne dokumentacije.

Poslovne banke su dužne pribaviti i čuvati dokumentaciju te voditi evidencije koje omogućuju brzu i učinkovitu kontrolu namjenskog korištenja kredita.

Ukoliko krajnji korisnik kredita, sukladno potvrdnoj Odluci natječaja na koji se prijavljuje, ostvari pravo na isplatu sredstava EU granta, a poslovna banka zatraži od krajnjeg korisnika kredita povrat sredstava EU granta, poslovna banka se obvezuje po primitku sredstava ista uplatiti na račun i partiju HBOR-a, a u svrhu umanjenja glavnice kredita. HBOR na tako uplaćena sredstva neće zaračunavati naknadu za prijevremenu otplatu kredita.

**Korištenje kredita kod izravnog kreditiranja**

Ako korisnik kredita, uz kredit HBOR-a, ima osigurano učešće iz vlastitih sredstava za zatvaranje cjelokupne financijske konstrukcije projekta (pri čemu EU grant ne predstavlja vlastito učešće), korištenje kredita moguće je prije dostave Odluke o dodjeli sredstava izdanoj od strane Agencije za plaćanja u poljoprivredi, ribarstvu i ruralnom razvoju.

Ako korisnik kredita, uz kredit HBOR-a, nema osigurano učešće iz vlastitih sredstava i kada sredstva EU granta predstavljaju dio vlastitog učešća, korištenje kredita moguće je nakon dostave Odluke o dodjeli sredstava izdanoj od strane Agencije za plaćanja u poljoprivredi, ribarstvu i ruralnom razvoju.

Ako se kredit koristi za osnovna sredstva, HBOR će isplate dobavljaču i/ili izvođaču radova obavljati temeljem dokumentiranog zahtjeva korisnika kredita izravno na račun dobavljača i/ili izvođača radova.

Kod isplata kredita za obrtna sredstva i druge troškove provedbe projekta, HBOR može sredstva doznačavati na račun korisniku kredita koji samostalno obavlja plaćanja. Dokumentaciju za pravdanje namjenskog korištenja obrtnih sredstava, korisnik kredita je obvezan dostaviti HBOR-u u roku od 30 dana od dana korištenja istih.

Ukoliko krajnji korisnik kredita, sukladno potvrdnoj Odluci natječaja na koji se prijavljuje, ostvari pravo na isplatu sredstava EU granta, HBOR zadržava pravo zatražiti da krajnji korisnik kredita po primitku sredstava ista uplati na račun i partiju HBOR-a, a u svrhu umanjenja glavnice kredita. HBOR na tako uplaćena sredstva neće zaračunavati naknadu za prijevremenu otplatu kredita.

**Izdavanje garancije za povrat predujma**

Za investitore koji će podnositi izravni zahtjev za kredit u HBOR i koji će u Agenciju za plaćanja u poljoprivredi, ribarstvu i ruralnom razvoju podnositi Zahtjev za isplatu predujma, HBOR može na zahtjev investitora izdati bankarsko jamstvo za povrat predujma u korist korisnika garancije (Agencija za plaćanja u poljoprivredi, ribarstvu i ruralnom razvoju).

Zahtjev za izdavanje bankarske garancije sa pripadajućom dokumentacijom dostavlja se u HBOR zajedno sa Zahtjevom za kredit.

**Izdavanje bankarskih garancija i otvaranje akreditiva**

U okviru korištenja kredita HBOR može izdavati bankarske garancije i otvarati akreditive za potrebe provedbe komercijalnih ugovora vezano za nabavke opreme na kredit ili jednokratne kupnje opreme.

HBOR može izdavati nostro bankarske garancije, zaprimati i notificirati loro bankarske garancije te otvarati nostro akreditive po viđenju sa pokrićem u kreditu ukoliko je isto u skladu s namjenom kredita i njegovim rokom korištenja.

Za navedene usluge HBOR će zaračunati pripadajuće naknade.

## Instrumenti osiguranja

Za osiguranje urednog izvršenja obveza po kreditima i izdanoj garanciji za povrat predujma, HBOR prihvaća:

* mjenice i zadužnice,
* zalog ili fiducijarni prijenos vlasništva na imovini uz police osiguranja imovine vinkulirane u korist HBOR-a,
* Jamstvo HAMAG-BICRO-a[[7]](#footnote-7) u okviru jamstvenih programa HAMAG-BICRO-a,
* bankarske garancije,
* jamstva jedinica lokalne i područne (regionalne) samouprave,
* jamstvo RH,
* ostali instrumenti osiguranja prihvatljivi HBOR-u.

Kod plasmana putem poslovnih banaka krajnji korisnik dogovora instrumente osiguranja s poslovnom bankom.

Sve troškove u svezi pribavljanja instrumenata osiguranja i provedbe osiguranja te izmjena provedenih osiguranja snosi krajnji korisnik kredita i/ili izdavatelj instrumenata osiguranja.

## Ostale odredbe

Na sve ono što u ovom Programu kreditiranja nije navedeno primjenjuje se Odluka o općim uvjetima kreditnog poslovanja HBOR-a, Opći uvjeti osiguranja plasmana HBOR-a, Odluka o kamatnim stopama HBOR-a i Pravilnik o načinu i rokovima obračuna kamata, Odluka o naknadama za usluge koje obavlja HBOR i Pravilnik o načinu obračuna naknada, Pravilnik o državnim potporama HBOR-a (Program dodjele državne potpore HBOR-a, Pravilnik o dodjeli potpore male vrijednosti, Pravilnik o utvrđivanju referentne i diskontne kamatne stope, Pravila tržišnog postupanja HBOR-a) i Pravilnik o državnim potporama sektoru poljoprivrede HBOR-a u slučaju da se kreditom odobrava potpora, te odredbe ostalih akata HBOR-a i odluke nadležnih tijela HBOR-a.

## Potrebna dokumentacija

**10.1. izravno kreditiranje**

Uz ispunjeni standardizirani obrazac zahtjeva[[8]](#footnote-8) za kredit HBOR-u se dostavlja:

**Dokumentacija ovisno o pravnom statusu podnositelja zahtjeva**

**a) jedinice lokalne i područne (regionalne) samouprave**

Statusna i financijska dokumentacija, SPNFT[[9]](#footnote-9) upitnici

* + Godišnji financijski izvještaji za protekle dvije godine: Bilanca - obrazac BIL, Izvještaj o prihodima i rashodima, primicima i izdacima - obrazac PR-RAS
* Plan godišnjeg proračuna za narednu godinu
* (Obrazac) Upitnik za pravne osobe

Ostala dokumentacija i obrasci HBOR-a

* + Suglasnost Vlade RH o zaduženju za predmetni kredit[[10]](#footnote-10)
  + Odluka o imenovanju ovlaštene osobe (načelnika/gradonačelnika/župana)
  + Preslika osobne iskaznice (načelnika/gradonačelnika/župana)
* Karton deponiranih potpisa o raspolaganju sredstvima žiro-računa
* (Obrasci) Izjava o povezanim osobama
* (Obrazac) Upitnik o zaštiti okoliša
* (Obrazac) Tablice za JLPS: Podaci o ulaganju

**trgovačka društva i ostali subjekti u većinskom vlasništvu JLPS ili Republike Hrvatske**

Statusna i financijska dokumentacija SPNFT8 upitnici

* Izvod iz sudskog registra, s uključenim zadnjim izmjenama
* Osnivački akti društva (Društveni ugovor za d.o.o., Statut za d.d.), zadnji pročišćeni tekst
* Obavijest o razvrstavanju poslovnog subjekta prema NKD-u
* Podaci o solventnosti (BON 2/SOL 2) ne stariji od 30 dana od dana podnošenja zahtjeva, Podaci o bonitetu (BON 1)
* Godišnji financijski izvještaji za protekle dvije poslovne godine sastavljeni sukladno Zakonu o računovodstvu: Bilanca - obrazac POD-BIL, Račun dobiti i gubitka - obrazac POD-RDG, Dodatni podaci - obrazac POD-DOP te prema potrebi i Izvještaj o novčanom tijeku - obrazac POD-NTD i POD-NTI, Bilješke uz financijska izvješća
* Za društva obveznike konsolidacije godišnjih financijskih izvještaja: Konsolidirani izvještaji
* Za društva obveznike revizije godišnjih financijskih izvještaja: Revidirani izvještaji i kompletno revizorsko mišljenje
* Kvartalni financijski izvještaji: Bilanca i Račun dobiti i gubitka - obrazac GFI-POD na datum zadnjeg kvartala, prema potrebi
* (Obrasci) Upitnik za pravne osobe, Podaci o stvarnim vlasnicima stranke-podnositelja zahtjeva za kredit, Tabela 1 i 2 - Prilog Podacima o stvarnim vlasnicima stranke-podnositelja zahtjeva za kredit, Upitnik za strane politički izložene osobe

Ostala dokumentacija i obrasci HBOR-a

* Potvrda Porezne uprave o stanju obveza prema državi, ne starija od 30 dana od podnošenja zahtjeva
* Kreditno Izvješće Hrvatskog registra obveza po kreditima (HROK) - za podnositelja zahtjeva i fizičke osobe osnivače/članove trgovačkog društva te za ostale sudionike u kreditu (sudužnici i jamci platci)
* Životopis osoba u upravljačkoj strukturi podnositelja zahtjeva
* Preslike osobnih iskaznica - ovlaštenih predstavnika podnositelja zahtjeva i ostalih sudionika u kreditu (sudužnici, jamci platci, založni dužnici)
* Karton deponiranih potpisa o raspolaganju sredstvima žiro-računa
* (Obrazac) Izjava o potporama
* (Obrazac) Izjava o povezanim osobama
* (Obrazac) Upitnik o zaštiti okoliša
* (Obrazac) Tablice: Podaci o ulaganju, Prihodi, Kupci, Dobavljači, Zalihe, Krediti, Ostale obveze te za kredite uz valutnu klauzulu iznad 1,5 milijuna kuna - VIKR obrazac za utvrđivanje usklađenosti devizne pozicije klijenta

**b) trgovačka društva/zadruge/ustanove**

Statusna dokumentacija

* Izvod iz sudskog registra
* Osnivački akti društva (Društveni ugovor za d.o.o., Statut za d.d.)
* Obavijest o razvrstavanju poslovnog subjekta prema NKD-u

Financijska dokumentacija

* + Kreditno Izvješće Hrvatskog registra obveza po kreditima (HROK) za trgovačko društvo i fizičke osobe osnivače/članove trgovačkog društva te ostale sudionike u kreditu (sudužnici i jamci platci)
* Podaci o bonitetu (BON 1) i Podaci o solventnosti (BON 2/SOL 2) ne stariji od 30 dana
* Godišnji financijski izvještaji za protekle dvije poslovne godine sastavljeni sukladno Zakonu o računovodstvu: Bilanca - obrazac POD-BIL, Račun dobiti i gubitka - obrazac POD-RDG, Dodatni podaci - obrazac POD-DOP i Izvještaj o novčanom tijeku - obrazac POD-NTD i POD-NTI
* Za društva obveznike konsolidacije godišnjih financijskih izvještaja: Konsolidirani izvještaji
* Za društva obveznike revizije godišnjih financijskih izvještaja: Revidirani izvještaji i kompletno revizorsko mišljenje
* Za zahtjeve koji se dostavljaju nakon 31.03. u tekućoj godini: Kvartalni financijski izvještaji Bilanca i Račun dobiti i gubitka - obrazac GFI-POD na datum zadnjeg kvartala

Ostala dokumentacija

* Životopis ključnih osoba u vlasništvu i upravljačkoj strukturi trgovačkog društva
* Preslike osobnih iskaznica ovlaštenih predstavnika trgovačkog društva i svih ostalih sudionika u kreditu (sudužnici, jamci platci, založni dužnici i sudionici Sporazuma o zasnivanju založnog prava)
* (Obrasci) Upitnik za pravne osobe, Podaci o stvarnim vlasnicima stranke-podnositelja zahtjeva za kredit, Tabela 1 i 2 - Prilog Podacima o stvarnim vlasnicima stranke-podnositelja zahtjeva za kredit, Upitnik za strane politički izložene osobe

Ukoliko su podnositelji zahtjeva **zadruge ili ustanove** dostavljaju statusnu dokumentaciju i financijska izvješća sukladno zakonskim propisima koji se odnose na zadruge ili ustanove.

**c) obrti**

Statusna dokumentacija

* Obrtnica ili Rješenje o obrtu s prilozima

Financijska dokumentacija

* Kreditno Izvješće Hrvatskog registra obveza po kreditima (HROK) za obrt i fizičke osobe vlasnike obrta te za ostale sudionike u kreditu (sudužnici i jamci platci)
* Podaci o solventnosti (BON 2/ SOL 2) ne stariji od 30 dana
* Za obrte u sustavu poreza na dohodak: Prijava/Rješenje poreza na dohodak za protekle dvije poslovne godine s prilozima: Knjiga primitaka i izdataka - obrazac KPI, Popis dugotrajne imovine - obrazac DI, Evidencija o tražbinama i obvezama - obrazac TO
* Za zahtjeve koji se dostavljaju nakon 31.03. u tekućoj godini: Pregled primitaka i izdataka te Popis dugotrajne imovine na datum zadnjeg kvartala
* Za obrte u sustavu poreza na dobit: Godišnji i kvartalni financijski izvještaji kao za trgovačka društva

Ostala dokumentacija

* Životopis vlasnika obrta
* Preslike osobnih iskaznica ovlaštenih predstavnika obrta i svih ostalih sudionika u kreditu (sudužnici, jamci platci, založni dužnici i sudionici Sporazuma o zasnivanju založnog prava)
* (Obrasci) Upitnik za fizičke osobe i Upitnik za strane politički izložene osobe

**d) obiteljska poljoprivredna gospodarstva**

Statusna dokumentacija

* Rješenje o upisu u Upisnik poljoprivrednih gospodarstava

Financijska dokumentacija

* Kreditno Izvješće Hrvatskog registra obveza po kreditima (HROK) za OPG i nositelja OPG-a te za sve ostale sudionike u kreditu
* Podaci o solventnosti (BON 2/ SOL 2) ne stariji od 30 dana
* Za OPG u sustavu poreza na dohodak: Prijava/Rješenje poreza na dohodak za protekle dvije poslovne godine s prilozima: Knjiga primitaka i izdataka - obrazac KPI, Popis dugotrajne imovine - obrazac DI, Evidencija o tražbinama i obvezama - obrazac TO
* Za zahtjeve koji se dostavljaju nakon 31.03. u tekućoj godini: Aktualni pregled primitaka i izdataka te Popis dugotrajne imovine na datum zadnjeg kvartala
* Za OPG u sustavu poreza na dobit: Godišnji i kvartalni financijski izvještaji kao za trgovačka društva

Ostala dokumentacija

* Životopis nositelja OPG-a
* Preslike osobnih iskaznica nositelja OPG-a i svih ostalih sudionika u kreditu (sudužnici, jamci platci, založni dužnici i sudionici Sporazuma o zasnivanju založnog prava)
* Izvod iz katastra o posjedovanju poljoprivrednog zemljišta ili ugovori o zakupu odnosno koncesiji za poljoprivredno zemljište na rok dulji od roka otplate kredita
* (Obrasci) Upitnik za fizičke osobe i Upitnik za strane politički izložene osobe

**Dokumentacija o ulaganju**

* Dokaz o kandidaturi za ostvarivanje bespovratnih sredstava / Potvrda o zaprimanju Prijave za sredstva ESI fondova ili Odluka o prihvaćanju prijedloga projekta od strane tijela nadležnog za provedbu (sukladno odgovarajućim propisima o uspostavi institucionalnog okvira za provedbu EU fondova u Republici Hrvatskoj) ili Odluka Vlade RH kojom se podržava provedba projekta ili Odluka Europske komisije kojom se odobrava projekt
* Projektna prijava/Investicijska studija (za ulaganja iznad 700.000 kn) ili poslovni plan (za ulaganja do 700.000 kn)[[11]](#footnote-11)
* Troškovnici/ponude/predračuni za opremu, materijal, radove i usluge
* Tehnička dokumentacija za gradnju/rekonstrukciju objekta s pripadajućim dozvolama:

Preslika pravomoćne lokacijske ili građevinske dozvole

Preslika postojeće građevinske dozvole (kod rekonstrukcije kada nije potrebne nova dozvola i kod kupnje opreme)

Potvrda na glavni projekt ili Potvrda nadležnog tijela državne uprave da građevinska dozvola nije potrebna

Troškovnik građevinskih radova izrađen od ovlaštene osobe

* (Obrazac) Upitnik o zaštiti okoliša
* Ugovori/predugovori/pisma namjere o otkupu proizvoda/poslovnoj suradnji i sl.
* Dokumentacija/podaci o drugim izvorima financiranja

**Instrumenti osiguranja**

* Dokumentacija/podaci o ponuđenim instrumentima osiguranja (za nekretnine: elaborat procjene vrijednosti nekretnina ne stariji od 3 godine za stambene građevine odnosno ne stariji od 1 godine za poslovne građevine s fotografijom objekta i zemljišnoknjižni izvadak ne stariji od 30 dana od podnošenja zahtjeva)

**Ostala dokumentacija**

* (Obrazac) Zahtjev za izdavanje bankarske garancije (ukoliko će investitor tražiti isplatu predujma bespovratnih sredstava)
* Karton deponiranih potpisa o raspolaganju sredstvima žiro-računa
* Potvrda nadležne porezne uprave o stanju obveza prema državi, ne starija od 30 dana
* (Obrazac) Izjava o povezanim osobama
* (Obrazac) Izjava o potporama
* (Obrazac) Tablice: Podaci o ulaganju, Prihodi, Kupci, Dobavljači, Zalihe, Krediti, Ostale obveze te za kredite uz valutnu klauzulu iznad 1,5 milijuna kuna - VIKR obrazac za utvrđivanje usklađenosti devizne pozicije klijenta

HBOR zadržava pravo zatražiti i drugu dokumentaciju potrebnu za obradu zahtjeva.

**10.2. kreditiranje putem poslovnih banaka**

Zahtjev za kredit i potrebna dokumentacija dostavlja se poslovnoj banci prema procedurama poslovne banke i HBOR-a. Uz standardizirani obrazac zahtjeva za kredit ispunjen od poslovne banke HBOR-u se prosljeđuje:

**a) obavezno**

* Potvrda nadležne porezne uprave o stanju obveza prema državi, ne starija od 30 dana
* (Obrazac) Izjava o potporama
* (Obrazac) Tablice za kredit putem PB: Podaci o ulaganju

**b) prema potrebi**

* dokumenti potrebni za analizu klijenta i/ili ulaganja uključujući:

Dokaz o kandidaturi za ostvarivanje bespovratnih sredstava

(Obrazac) Upitnik o zaštiti okoliša

* dokumenti koji pružaju uvid u ponuđene instrumente osiguranja od strane klijenta uključujući zemljišnoknjižne izvatke ne starije od 30 dana

**10.3. kreditiranje po modelu podjele rizika**

* kao pod prethodnom točkom 10.2. po svim alinejama (osim tablica koje se dostavljaju za model PR)

Standardizirani obrazac zahtjeva za kredit i drugi obrasci HBOR-a objavljeni su na mrežnim stranicama HBOR-a ili su dostupni u HBOR-u na zahtjev.

HBOR zadržava pravo zatražiti i drugu dokumentaciju potrebnu za obradu zahtjeva.

## Popis poslovnih banaka uključenih u suradnju na programu Kreditiranje EU projekata ruralnog razvoja, ribarstva i vinske omotnice:

1. Addiko Bank d.d., Zagreb (PR)
2. Croatia banka d.d., Zagreb
3. Erste & Steiermärkische Bank d.d., Rijeka (PR)
4. Hrvatska poštanska banka d.d., Zagreb (PR)
5. Istarska kreditna banka Umag d.d., Umag
6. Kentbank d.d., Zagreb
7. OTP banka Hrvatska d.d, Zadar (PR)
8. Podravska banka d.d., Koprivnica (PR)
9. Privredna banka Zagreb d.d., Zagreb (PR)
10. Raiffeisenbank Austria d.d., Zagreb (PR)
11. Slatinska banka d.d., Slatina
12. Splitska banka d.d., Split (PR)
13. Zagrebačka banka d.d., Zagreb (PR)

Znakom (PR)označene su poslovne banke koje su uključene u kreditiranje po modelu podjele rizika.

**Prilog 1**

**VISINA NOMINALNIH KAMATNIH STOPA PO PROGRAMU**

**„Kreditiranje projekata ruralnog razvoja, ribarstva i vinske omotnice“**

**u primjeni od 01.06.2018. godine\***

|  |  |  |  |  |
| --- | --- | --- | --- | --- |
| **Visina kamatne stope za (krajnjeg) korisnika kredita** | | | | |
| **Kreditni rang** | **Rok otplate** | **Kolateralizacija (osiguranje)** | | |
| Visoka | Normalna | Niska |
| Jak (AAA-A) | do 10 godina | 1,7 | 1,7 | 1,7 |
| dulje od 10 godina | 1,9 | 1,9 | 1,9 |
| Dobar (BBB) | do 10 godina | 1,7 | 1,7 | 2,4 |
| dulje od 10 godina | 1,9 | 1,9 |
| Zadovoljavajući (BB) | do 10 godina | 1,7 | 2,4 | 4,1 |
| dulje od 10 godina | 1,9 |
| Slab (B) | Do 10 godina | 2,4 | 4,1 | 6,5 |
| Dulje od 10 godina |
| **Loš / financijske teškoće (CCC i niže)** | | 4,1 | 6,5 | 9,7 |

\*kamatne stope prikazane u tablici se primjenjuju na zahtjeve odobrene do 31.12.2018. godine

\*kamatne stope prikazane u tablici su informativnog karaktera. Konačne kamatne stope ovisit će o uvjetima (poček i rok otplate) svakog pojedinačnog zahtjeva za kredit

\*kamatne stope prikazane u tablici mogu se izmijeniti ukoliko dođe do izmjene osnovne kamatne stope za izračun referentne kamatne stope koju objavljuje Europska komisija što posljedično znači da kamatna stopa prilikom pripreme dokumentacije uz zahtjev za kredit i kamatna stopa prilikom odobrenja kredita mogu biti različite

1. U izračun se ne uzimaju prihvatljivi izdaci koji se po svojoj naravi svrstavaju u obrtna sredstva. [↑](#footnote-ref-1)
2. Navedena kamatna stopa se primjenjuje na zahtjeve odobrene do 31.12.2018. godine [↑](#footnote-ref-2)
3. Pravila HBOR-a o određivanju referentnih i diskontnih stopa određena su sukladno važećim pravilima Europske komisije, odnosno Priopćenju Komisije o reviziji načina određivanja referentnih i diskontnih stopa (SL C 14, 19.01.2008.). [↑](#footnote-ref-3)
4. Sve informacije o državnim potporama i potporama male vrijednosti sektoru industrije i usluga nalaze se u Programu dodjele državnih potpora HBOR-a i Pravilniku o dodjeli potpora male vrijednosti. Sve informacije o državnim potporama i potporama male vrijednosti sektoru poljoprivrede nalaze se u Programu dodjele državnih potpora sektoru poljoprivrede HBOR-a i Programu dodjele potpore male vrijednosti primarnoj poljoprivrednoj proizvodnji. Svi navedeni programi dostupni su na mrežnim stranicama HBOR-a. [↑](#footnote-ref-4)
5. U slučaju da se kredit odobrava uz poticajnu kamatnu stopu ista predstavlja potporu te je pri njenoj dodjeli HBOR dužan poštivati svakodobno važeće propise o državnim potporama, kao i slijedeće programe dodjele potpora HBOR-a:

   a) ukoliko se radi o djelatnostima primarne poljoprivredne proizvodnje, potpore se dodjeljuju temeljem Pravilnika o državnim potporama sektoru poljoprivrede HBOR-a, odnosno njegovih slijedećih dijelova:

   - Programa dodjele državnih potpora sektoru poljoprivrede kojim se odobravaju potpore za ulaganja sukladno

   Uredbi Komisije (EU) br. 702/2014 оd 25. lipnja 2014. o proglašenju određenih kategorija potpora u sektoru poljoprivrede i šumarstva te u ruralnim područjima spojivima s unutarnjim tržištem u primjeni članaka 107. i 108. Ugovora o funkcioniranju Europske unije (SL L 193 od 01.07.2014.) i

   - Programa dodjele potpore male vrijednosti primarnoj poljoprivrednoj proizvodnji koji je usklađen s Uredbom Komisije (EU) br. 1408/2013 оd 18. prosinca 2013. o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru (SL L 352 od 24.12.2013.), te

   b) ukoliko se radi o djelatnostima industrije i usluga, uključujući preradu i trženje poljoprivrednih proizvoda, potpore se dodjeljuju temeljem Pravilnika o državnim potporama HBOR-a, odnosno njegovih slijedećih dijelova:

   - Programa dodjele državnih potpora HBOR-a kojim se odobravaju potpore za ulaganja sukladno Uredbi komisije (EU) br. 651/2014 od 17.06.2014. godine o ocjenjivanju određenih kategorija potpora spojivima s unutarnjim tržištem u primjeni članaka 107. i 108. Ugovora (SL L 187 od 26.06.2014. godine) ili

   - Pravilnika o dodjeli potpora male vrijednosti HBOR-a, kojim se odobravaju potpore male vrijednosti sukladno Uredbi Komisije (EU) br. 1407/2013 od 18.12.2013. o primjeni članaka 107. i 108. Ugovora o funkcioniranju Europske unije na de minimis potpore.

   Kod kredita namijenjenih MSP-ima za investicijska ulaganja u djelatnosti prerade i trženja poljoprivrednih proizvoda, potpore se mogu odobriti i temeljem Programa dodjele državnih potpora sektoru poljoprivrede. [↑](#footnote-ref-5)
6. **Na snazi je privremena mjera sniženja naknade za obradu zahtjeva koja iznosi 0,5% i primjenjuje se na sve zahtjeve za kredit zaprimljene u HBOR-u od 01.01.2017. godine i odobrene do 31.12.2018. godine.** [↑](#footnote-ref-6)
7. Hrvatska agencija za malo gospodarstvo, inovacije i investicije [↑](#footnote-ref-7)
8. Standardizirani obrazac zahtjeva za kredit/zahtjeva za izdavanje garancije i drugi obrasci HBOR-a objavljeni su na mrežnim stranicama HBOR-a ili su dostupni u HBOR-u na zahtjev. [↑](#footnote-ref-8)
9. sukladno Zakonu o sprječavanju pranja novca i financiranja terorizma NN br. 87/08 i 25/12 [↑](#footnote-ref-9)
10. Nije uvjet za podnošenje zahtjeva/odobrenje kredita nego za zaključivanje ugovora o kreditu. [↑](#footnote-ref-10)
11. Preporučeni sadržaj [investicijskog programa](https://www.hbor.hr/investicijska-studija/) / [poslovnog plana](https://www.hbor.hr/poslovni-plan/) nalazi se na mrežnim stranicama HBOR-a. [↑](#footnote-ref-11)